text: 1500 kunder ramt af strømafbrydelse
  15 august 2018 kl. 14.27
  Trefor leder efter årsag til afbrydelse i Vejle. 
  Vejle Midtby var i eftermiddag ramt af en omfattende strømafbrydelse. Nu har forsyningsvirksomheden Trefor sørget for, at alle har fået elektricitet igen.
  - Omkring 1500 husstande og butikker var ramt af strømafbrydelsen. Nu kører det normalt igen, siger Claus Blem Jensen, som er presseansvarlig hos Trefor. 
  Det var ikke en planlagt afbrydelse. 
  - Vi ved ikke endnu, hvad der er gået galt. I første omgang bruger vi kræfterne på at få få forsyning til alle, og så undersøger vi årsagen bagefter, siger Claus Blem Jensen.
  